钦定古今图书集成/理学汇编/学行典/第140卷 > 文公政训 > 《应事》
## 钦定古今图书集成/理学汇编/学行典/第140卷 > 文公政训 > 《应事》

论世事。曰：“须是心度大方，包裹得过，运动得行。”　问：
“应事，心便去了。”曰：“心在此应事，不可谓之出在外。”
问：“事事当理，则不必能容；能容，则必不能事事当理？”
曰：“容只是宽平不狭。如这个人当杀则杀之理。合当
杀，非是自家不容他。　天下万事，都是合做底，而今
也不能杀，定合做甚底事。圣贤教人，也不曾杀定教
人如何做？只自家日用闲看甚事来，便做工夫；今日
一样事来，明日又一样事来，预定不得。若指定是事
亲，而又有事长；指定是事长，而又有事君。只日用闲
看有甚事来，便做工夫？”　问：“作事多始锐而终辍，莫
是只为血气使？”曰：“虽说要义理之气，然血气亦不可
无。《孟子》‘气体之充，但要以义理为主耳’。”　尧卿问：“事
来断制不下，当何以处之？”曰：“便断制不得，也著断制，
不成掉了！”又问：“莫须且随力量做去？”曰：“也只得随力
量做去。”又问：“事有至理，有至当，十分处今已看得七
八分，待穷来穷去，熟后自解到那分数足处？”曰：“虽未
能从容，只是熟后自会。只是熟，只是熟。”　胡叔器问：
“每常多有恐惧，何由可免？”曰：“须是自下工夫看此事，
是当恐惧不当恐惧。《遗书》云：‘治怒难，治惧亦难。克己
可以治怒，明理可以治惧。若于道理见得了，何惧之
有’？”　或问：“人固欲事事物物理会，然精神有限，不解
一一都理会得。”曰：“固有做不尽底，但立一个纲程，不
可先自放倒也。须静著心，实著意，沈潜反复，终久自
晓得去。”